Suvestinė redakcija nuo 2022-07-13

Įsakymas paskelbtas: TAR 2017-03-21, i. k. 2017-04654

LIETUVOS RESPUBLIKOS APLINKOS MINISTRAS

ĮSAKYMAS

DĖL STATYBOS TECHNINĖS VEIKLOS PAGRINDINIŲ SRIČIŲ VADOVŲ PROFESINIŲ ŽINIŲ VERTINIMO EGZAMINŲ PROGRAMŲ RENGIMO METODIKOS APRAŠO PATVIRTINIMO

2017 m. kovo16 d. Nr. D1-231

Vilnius

Vadovaudamasis Lietuvos Respublikos statybos įstatymo 12 straipsnio 11 dalimi ir įgyvendindamas statybos techninio reglamento STR 1.02.01:2017 „Statybos dalyvių atestavimo ir teisės pripažinimo tvarkos aprašas“, patvirtinto Lietuvos Respublikos aplinkos ministro 2016 m. gruodžio 12 d. įsakymu Nr. D1-880 „Dėl statybos techninio reglamento STR 1.02.01:2017 „Statybos dalyvių atestavimo ir teisės pripažinimo tvarkos aprašas“ patvirtinimo“, 30.6 papunktį,

Preambulės pakeitimai:

Nr. D1-224, 2022-07-11, paskelbta TAR 2022-07-12, i. k. 2022-15313

tvirtinu Statybos techninės veiklos pagrindinių sričių vadovų profesinių žinių vertinimo egzaminų programų rengimo metodikos aprašą.

Aplinkos ministras	Kęstutis Navickas

PATVIRTINTA

Lietuvos Respublikos aplinkos ministro

2017 m. kovo 16 d. įsakymu Nr. D1-231

STATYBOS TECHNINĖS VEIKLOS PAGRINDINIŲ SRIČIŲ VADOVŲ

PROFESINIŲ ŽINIŲ VERTINIMO EGZAMINŲ PROGRAMŲ

RENGIMO METODIKOS APRAŠAS

I SKYRIUS

BENDROSIOS NUOSTATOS

1. Statybos techninės veiklos pagrindinių sričių vadovų profesinių žinių vertinimo egzaminų programų rengimo metodikos aprašas (toliau – aprašas) nustato aukštosioms mokykloms, asociacijoms, sąjungoms, kitoms visuomeninėms organizacijoms ar mokymo įstaigoms (toliau – organizacijos), siekiančioms įgyti teisę vertinti statybos techninės veiklos pagrindinių sričių vadovų (toliau – vadovų) profesines žinias, vadovaujantis Lietuvos Respublikos statybos įstatymo ir statybos techninio reglamento STR 1.02.01:2017 „Statybos dalyvių atestavimo ir teisės pripažinimo tvarkos aprašas“, patvirtinto Lietuvos Respublikos aplinkos ministro 2016 m. gruodžio 12 d. įsakymu Nr. D1-880 „Dėl statybos techninio reglamento STR 1.02.01:2017 „Statybos dalyvių atestavimo ir teisės pripažinimo tvarkos aprašas“ patvirtinimo“, nuostatomis, profesinių žinių vertinimo egzaminų programų rengimo metodinius reikalavimus.

2. Apraše pateikiamos nuorodos į šiuos teisės aktus:

2.1. Lietuvos Respublikos statybos įstatymą (toliau – Statybos įstatymas);

2.2. statybos techninį reglamentą STR 1.02.01:2017 „Statybos dalyvių atestavimo ir teisės pripažinimo tvarkos aprašas“, patvirtintą Lietuvos Respublikos aplinkos ministro 2016 m. gruodžio 12 d. įsakymu Nr. D1-880 „Dėl statybos techninio reglamento STR 1.02.01:2017 „Statybos dalyvių atestavimo ir teisės pripažinimo tvarkos aprašas“ patvirtinimo“ (toliau – STR 1.02.01:2017);

2.3. statybos techninį reglamentą STR 1.01.03:2017 „Statinių klasifikavimas“, patvirtintą Lietuvos Respublikos aplinkos ministro 2016 m. spalio 27 d. įsakymu Nr. D1-713 „Dėl statybos techninio reglamento STR 1.01.03:2017 „Statinių klasifikavimas“ patvirtinimo“ (toliau – STR 1.01.03:2017);

2.4. statybos techninį reglamentą STR 1.06.01:2016 „Statybos darbai. Statinio statybos priežiūra“, patvirtintą Lietuvos Respublikos aplinkos ministro 2016 m. gruodžio 2 d. įsakymu Nr. D1-848 „Dėl statybos techninio reglamento STR 1.06.01:2016 „Statybos darbai. Statinio statybos priežiūra“ patvirtinimo“ (toliau – STR 1.06.01:2016);

2.5. statybos techninį reglamentą STR 1.01.02:2016 „Normatyviniai statybos techniniai dokumentai“, patvirtintą Lietuvos Respublikos aplinkos ministro 2002 m. balandžio 12 d. įsakymu Nr. 173 „Dėl statybos techninio reglamento STR 1.01.02:2016 „Normatyviniai statybos techniniai dokumentai“ patvirtinimo“ (toliau – STR 1.01.02:2016);

Papunkčio pakeitimai:

Nr. D1-224, 2022-07-11, paskelbta TAR 2022-07-12, i. k. 2022-15313

2.6. statybos techninį reglamentą STR 1.04.04:2017 „Statinio projektavimas, projekto ekspertizė“, patvirtintą Lietuvos Respublikos aplinkos ministro 2016 m. lapkričio 7 d. įsakymu Nr. D1-738 „Dėl statybos techninio reglamento STR 1.04.04:2017 „Statinio projektavimas, projekto ekspertizė“ patvirtinimo (toliau − STR 1.04.04:2017);

2.7. Dokumentų rengimo taisykles, patvirtintas Lietuvos vyriausiojo archyvaro 2011 m. liepos 4 d. įsakymu Nr. V-117 „Dėl Dokumentų rengimo taisyklių patvirtinimo“ (toliau – Dokumentų rengimo taisyklės);

2.8. Teisės aktų projektų rengimo rekomendacijas, patvirtintas Lietuvos Respublikos teisingumo ministro 2013 m. gruodžio 23 d. įsakymu Nr. 1R-298 „Dėl Teisės aktų projektų rengimo rekomendacijų patvirtinimo“ (toliau – Teisės aktų projektų rengimo rekomendacijos).

Papunkčio pakeitimai:

Nr. D1-224, 2022-07-11, paskelbta TAR 2022-07-12, i. k. 2022-15313

II SKYRIUS

Pagrindinės sĄvokos. SANTRUMPOS

3. Šiame apraše vartojamos sąvokos atitinka jų apibrėžimus, pateiktus Statybos įstatyme [2.1], statybos techniniuose reglamentuose STR 1.02.01:2017 [2.2], STR 1.01.03:2017 [2.3], STR 1.06.01:2016 [2.4] ir STR 1.04.04:2017 [2.6].

4. Profesinių žinių vertinimo egzaminų programos (toliau – programa) temų lentelėje (žr. aprašo priedą) vartojamos statybos techninio reglamento STR 1.02.01:2017 [2.2] 2.1 papunktyje nurodytų vadovų pareigų santrumpos:

4.1. ypatingojo statinio projekto vadovas (toliau – YSPV);

4.2. ypatingojo statinio projekto dalies vadovas (toliau – YSPDV);

4.3. ypatingojo statinio projekto vykdymo priežiūros vadovas (toliau – YSPVPV);

4.4. ypatingojo statinio projekto dalies vykdymo priežiūros vadovas (toliau –YSPDVPV);

4.5. ypatingojo statinio statybos vadovas (toliau –YSSV);

4.6. ypatingojo statinio specialiųjų statybos darbų vadovas (toliau – YSSSDV);

4.7. ypatingojo statinio statybos techninės priežiūros vadovas (toliau – YSSTPV);

4.8. ypatingojo statinio specialiųjų statybos darbų techninės priežiūros vadovas (toliau – YSSSDTPV);

4.9. statinio projekto ekspertizės vadovas (toliau – SPEV);

4.10. statinio projekto dalies ekspertizės vadovas (toliau – SPDEV);

4.11. statinio ekspertizės vadovas (toliau – SEV);

4.12. statinio dalies ekspertizės vadovas (toliau – SDEV);

4.13. neypatingojo statinio projekto vadovas (toliau – NSPV);

4.14. neypatingojo statinio projekto dalies vadovas (toliau – NSPDV);

4.15. neypatingojo statinio projekto vykdymo priežiūros vadovas (toliau – NSPVPV);

4.16. neypatingojo statinio projekto dalies vykdymo priežiūros vadovas (toliau – NSPDVPV);

4.17. neypatingojo statinio statybos vadovas (toliau – NSSV);

4.18. neypatingojo statinio specialiųjų statybos darbų vadovas (toliau – NSSSDV);

4.19. neypatingojo statinio statybos techninės priežiūros vadovas (toliau – NSSTPV);

4.20. neypatingojo statinio specialiųjų statybos darbų techninės priežiūros vadovas (toliau – NSSSDTPV).

III SKYRIUS

BENDRIEJI PROGRAMos SUDARYMO, IŠDĖSTYMO IR

ĮFORMINIMO REIKALAVIMAI

5. Programos forma pateikta aprašo priede.

6. Programos rengiamos vadovaujantis Dokumentų rengimo taisyklėmis ir Teisės aktų projektų rengimo rekomendacijomis. Programa įforminama laikantis STR 1.01.02:2016 [2.5] nurodytų reikalavimų.

Punkto pakeitimai:

Nr. D1-224, 2022-07-11, paskelbta TAR 2022-07-12, i. k. 2022-15313

7. Programą sudaro šie skyriai:

7.1. Bendrosios nuostatos;

7.2. Programos anotacija;

7.3. Profesinių žinių vertinimo egzaminų programos turinys;

7.4. Teisės aktų ir literatūros sąrašas;

7.5. Profesinį vertinimą atliekanti organizacija;

7.6. Profesinių žinių vertinimas;

7.7. Profesinių žinių vertinimo personalas;

7.8. Profesinių žinių vertinimą patvirtinantis dokumentas;

7.9. Baigiamosios nuostatos.

8. Programos skyrių pavadinimai rašomi didžiosiomis paryškintomis raidėmis ir numeruojami romėniškais skaitmenimis (I, II, III ir t.t.). Programos skyrius sudaro punktai, punktų pastraipos ir punktų papunkčiai. Skyriaus punktai numeruojami iš eilės ir žymimi arabiškais skaitmenimis, po jų dedami taškai. Skyriaus punktų pastraipos nenumeruojamos. Skyriaus punktų papunkčiai numeruojami ir žymimi arabiškais skaitmenimis, jie turi pradinį punkto bei savo eilės skaitmenį. Tarp punkto ir papunkčio skaitmens bei po papunkčio skaitmens dedami taškai. Visų Programos skyrių punktų numeracija turi būti ištisinė.

9. Skyriuje „Bendrosios nuostatos“ turi būti pateikta ši informacija:

9.1. Programos pavadinimas – trumpa frazė, bendrais bruožais nusakanti programos esmę. programos pavadinime rekomenduojama nurodyti Vadovų, kurių profesinių žinių vertinimui skirta programa, pareigas (pagal STR 1.02.01:2017 [2.2] 2.1 papunktį) ir jų profesinių žinių vertinimo sritis;

9.2. Programos tikslas – privalo turėti tiesiogines sąsajas su programos pavadinimu, paskirtimi ir turiniu;

9.3. Programos paskirtis – nurodomos vadovų, kurių profesinių žinių vertinimui skirta programa, pareigos (pagal STR 1.02.01:2017 [2.2] 2.1 papunktį), ypatingųjų statinių kategorijai priskirti statiniai (pagal STR 1.01.03:2017 [2.3]), kai pagal programą numatoma vertinti aprašo 4.1–4.8 papunkčiuose nurodytų vadovų profesines žinias arba statinių grupė (grupės) (pagal STR 1.01.03:2017 [2.3]), kai pagal programą numatoma vertinti aprašo 4.9–4.20 papunkčiuose nurodytų vadovų profesines žinias, statybos darbų sritys (pagal STR 1.06.01:2016 [2.4] 1 priedą), projektavimo ar ekspertizės darbo sritys (projekto dalys) iš nurodytų STR 1.04.04:2017 [2.6] 8 priede.

10. Skyriuje „Programos anotacija“ trumpai ir apibendrintai supažindinama su programa, nurodomas jos aktualumas, reikalingumas ir svarba, atsižvelgiant į programos paskirtį, tikslą ir turinį.

11. Skyriuje „Profesinių žinių vertinimo egzaminų programos turinys“ pateikiamos temos, pagal kurias vertinama vadovų, kuriems skirta programa, profesinė kompetencija (žinios, supratimas, gebėjimai, įgūdžiai). Programoje nurodytos profesinių žinių vertinimo temos privalo būti pakankamos apimties ir tiesiogiai susijusios su pagal programą vertinamų vadovų pareigomis (įskaitant statinius ir darbo sritis) bei profesiniu pasirengimu įgyvendinti veiklos tikslus ir uždavinius, atsižvelgiant į esminius reikalavimus statiniams ir statybos gaminiams, taip pat vadybinius, funkcinius, technologinius, techninius, ekonominius, kokybės, aplinkos, gaisrinės saugos, sveikatos apsaugos, kraštovaizdžio, nekilnojamųjų kultūros paveldo vertybių išsaugojimo bei trečiųjų asmenų interesų apsaugos reikalavimus. Temos turi būti trumpos (vieno sakinio), suformuluotos suprantamai ir aiškiai (jei vartojami sudėtingi terminai ar tarptautiniai žodžiai, išnašose patartina paaiškinti). Programoje privaloma nurodyti vadovų, kuriems skirta konkreti tema, pareigas. Nurodant vadovų pareigas, naudojamos santrumpos, kurios nurodytos aprašo II skyriaus 4 punkte. Temos turi būti išdėstytos aprašo priede, pateiktos formos lentelėje, įformintoje vadovaujantis Dokumentų rengimo taisyklių [2.7] reikalavimais. Kai temos pateikiamos dalimis, turinčiomis pavadinimą, jis nenumeruojamas ir rašomas didžiosiomis raidėmis. Temas gali sudaryti punktai ir punktų papunkčiai. Punktai žymimi arabiškais skaitmenimis, numeruojami iš eilės (po skaičiaus dedamas taškas) ir pradedami rašyti didžiąja raide. Punkto papunkčiai žymimi arabiškais skaitmenimis ir numeruojami iš eilės. Papunkčius sudaro punkto ir papunkčio eilės numeriai. Po punkto ir papunkčio skaitmenų dedami taškai. Kai papunkčius sudaro sakinio dalys, jie pradedami mažąja raide ir atskiriami vienas nuo kito kabliataškiu. Papunkčiai, kuriuos sudaro sakinys ar keli sakiniai, pradedami didžiąja raide.

12. Skyriuje „Teisės aktų ir literatūros sąrašas“ nurodomi teisės aktai ir literatūros šaltiniai, kuriais vadovaujantis parengta programa ir bus vykdomas profesinių žinių vertinimas. Šis skyrius turi būti parengtas vadovaujantis Teisės aktų projektų rengimo rekomendacijomis [2.8]. Teisės aktai išdėstomi pagal teisės akto galiojimo viršenybę, t. y. įstatymai, Vyriausybės nutarimai, statybos techniniai reglamentai, ministro įsakymai, po jų nurodomi kiti literatūros šaltiniai (taisyklės, rekomendacijos, knygos, elektroniniai šaltiniai ir kita).

13. Skyriuje „Profesinį vertinimą atliekanti organizacija“ pateikiamas organizacijos pavadinimas, adresas (jei reikalinga, padalinio pavadinimas), trumpas organizacijos (kompetencijos, veiklos) aprašymas, patirtis rengiant bei organizuojant įvairius mokymus ir profesinių žinių vertinimą. Taip pat šiame skyriuje aprašomos patalpos, kuriose bus vykdomas profesinių žinių vertinimas, nurodomos priemonės ir įranga, kuriomis patalpos turi būti aprūpintos.

14. Skyriuje „Profesinių žinių vertinimas“ detaliai ir aiškiai aprašoma Vadovų, kuriems taikoma Programa, profesinių žinių vertinimo tvarka: profesinėms žinioms vertinti taikomi metodai ir būdai; profesinių žinių vertinimo egzaminų organizavimas ir vykdymas (įskaitant reikalavimus egzamino trukmei, vadovų galimybes egzamino metu naudotis informacinėmis priemonėmis (šaltiniais), profesinių žinių vertinimo personalui teises egzamino metu); profesinėms žinioms įvertinti naudojamų priemonių (žinių patikrinimo bilietų, testų, klausimynų, užduočių ir kitų) sudėtis, priklausomai nuo siekiamų įgyti pareigų bei atsižvelgiant į statinius (statinių grupes) ir (ar) darbo sritį (sritis), kurioje (kuriose) siekiama įgyti teisę vykdyti pareigas; profesinių žinių įvertinimo rezultatų nustatymo (apskaičiavimo) (procentine ar skaitine išraiška) metodika; vadovų supažindinimo su profesinių žinių įvertinimo rezultatais tvarka; profesinių žinių įvertinimo rezultatų galiojimas; pakartotinio profesinių žinių vertinimo organizavimo tvarka; profesinių žinių vertinimo procedūros sustabdymas; kitų valstybių (trečiųjų šalių), Europos Sąjungos valstybių narių piliečių profesinių žinių vertinimo aspektai (kalba, reikalavimai ir kitos sąlygos).

15. Skyriuje „Profesinių žinių vertinimo personalas“ aprašoma specialistų, atsakingų už profesinių žinių vertinimą pagal programą, parinkimo (įskaitant atitikties teisės aktais nustatytiems kvalifikaciniams ir kitiems reikalavimams įvertinimo) ir įgaliojimo tvarka. Atsakingi už profesinių žinių vertinimą gali būti specialistai, nurodyti STR 1.02.01:2017 [2.2] 30.4 papunktyje. Organizacija, siekianti įgyti teisę vertinti vadovų profesines žinias, viešajai įstaigai Statybos sektoriaus vystymo agentūrai (toliau – atestavimą atliekanti organizacija) kartu su programos projektu pateikia specialistų, atsakingų už profesinių žinių vertinimą pagal programą, sąrašą (toliau šiame punkte – sąrašas) nurodydama vardus, pavardes, pareigas, profesinę patirtį, išsilavinimą, specialybę. Kartu su sąrašu pateikiami dokumentai, patvirtinantys, kad sąraše nurodyti specialistai atitinka STR1.02.01:2017 [2.2] 30.4 papunktyje nustatytus reikalavimus, ir kiekvieno sąraše nurodyto specialisto profesinės patirties aprašymas.

Punkto pakeitimai:

Nr. D1-224, 2022-07-11, paskelbta TAR 2022-07-12, i. k. 2022-15313

16. Skyriuje „Profesinių žinių vertinimą patvirtinantis dokumentas“ aprašoma profesinių žinių vertinimo dokumentavimo tvarka: profesinių žinių įvertinimo dokumento (toliau – dokumentas) rengimas (įskaitant jame privalomą pateikti informaciją), pasirašymas (tvirtinimas), paskirstymas, išdavimo forma (aprašoma, ar dokumentas išduodamas visai egzaminuojamų Vadovų grupei ar atskirai kiekvienam Vadovui; kokia forma gali būti išduodamas dokumentas: popierine ar (ir) elektronine), saugojimas. Dokumente nurodoma: dokumento išdavimo data ir numeris; programos, pagal kurią vertintos Vadovo profesinės žinios, pavadinimas ir (arba) žymuo; Vadovo vardas, pavardė, asmens kodas, darbovietė; profesinių žinių įvertinimo rezultatas (sprendimas); Vadovui siūlomos suteikti pareigos (pagal STR 1.02.01:2017 [2.2] 2.1 papunktį) statiniuose (statinių grupėse) (pagal STR 1.01.03:2017 [2.3]) ir darbo srityje (pagal STR 1.02.01:2017 [2.2] 24.6 papunktį); profesines žinias įvertinusių specialistų arba jų atstovų (profesinių žinių vertinimo komisijos pirmininko ir sekretoriaus) parašai. Dokumento išrašas išduodamas vadovaujantis Dokumentų rengimo taisyklių [2.7] 90 ir 91 punktuose nurodytais reikalavimais. Organizacija turi teisę išduoti kitos formos dokumentą (pažymėjimą, sertifikatą, protokolą ar pan.). Dokumente gali būti pateikta ir kita papildoma informacija.

Punkto pakeitimai:

Nr. D1-224, 2022-07-11, paskelbta TAR 2022-07-12, i. k. 2022-15313

17. Skyriuje „Baigiamosios nuostatos“ aprašoma, kaip organizacija, vertinanti vadovų profesines žinias pagal programą, užtikrins informacijos (įskaitant nurodytos STR 1.02.01:2017 [2.2] 41 punkte) apie organizuojamus profesinių žinių vertinimo egzaminus viešą skelbimą ir prieinamumą. Organizacijos tinklalapyje skelbiama informacija privalo būti aktuali ir nuolat atnaujinama.

IV SKYRIUS

PROFESINIŲ ŽINIŲ VERTINIMO DOKUMENTŲ

REGISTRAVIMAS IR SAUGOJIMAS

18. Organizacijos, rengiančios profesinių žinių vertinimą pagal Programas, registruoja šią su profesinių žinių vertinimų susijusią informaciją: Dokumento (ar kitos formos organizacijos patvirtinto dokumento) numeris, išdavimo data, asmens, gavusio Egzamino įvertinimą, vardas, pavardė, komisijos sprendimas.

19. Dokumentai saugomi 5 metus Lietuvos Respublikos dokumentų ir archyvų įstatyme nustatyta tvarka. Kvalifikacijos mokymo personalo specialistų, vedančių mokymo kursus, ir kvalifikacijos siekiančių specialistų asmens duomenys tvarkomi vadovaujantis 2016 m. balandžio 27 d. Europos Parlamento ir Tarybos reglamento 2016/679 dėl fizinių asmenų apsaugos tvarkant asmens duomenis ir dėl laisvo tokių duomenų judėjimo ir kuriuo panaikinama Direktyva 95/46/EB nuostatomis.

Punkto pakeitimai:

Nr. D1-224, 2022-07-11, paskelbta TAR 2022-07-12, i. k. 2022-15313

_______________

Statybos techninės veiklos pagrindinių sričių vadovų profesinių žinių vertinimo egzaminų programų rengimo metodikos aprašo

priedas

(formos pavyzdys)

(ORGANIZACIJOS PAVADINIMAS kilmininko linksniu)

STATYBOS TECHNINĖS VEIKLOS PAGRINDINIŲ SRIČIŲ VADOVŲ

PROFESINIŲ ŽINIŲ VERTINIMO EGZAMINŲ PROGRAMA

PROGRAMOS ŽYMUO: (suteikia atestavimą atliekanti organizacija)

I SKYRIUS

BENDROSIOS NUOSTATOS

1. Programos pavadinimas (nurodyti pagal aprašo 9.1 papunktį)

2. Programos tikslas (nurodyti pagal aprašo 9.2 papunktį)

3. Programos paskirtis (nurodyti pagal aprašo 9.3 papunktį)

II SKYRIUS

PROGRAMOS ANOTACIJA

(Parengti pagal aprašo 10 punktą)

III SKYRIUS

PROFESINIŲ ŽINIŲ VERTINIMO EGZAMINŲ PROGRAMOS TURINYS

(Parengti pagal aprašo 11 punktą)

Profesinių žinių vertinimo egzamino temos

Eil. Nr.	Temos pavadinimas	Vadovų pareigos
1. 1.1. 1.2. 1.3. 1.4. 2.	TEMŲ DALIES PAVADINIMAS Temos pavadinimas: potemės pavadinimas; <...>. Temos pavadinimas.	Vadovų pareigų santrumpos pagal aprašo 4 punktą
3. 3.1. 3.2. 3.3. 3.4. 4. 5.	TEMŲ DALIES PAVADINIMAS Temos pavadinimas: potemės pavadinimas; <...>. Temos pavadinimas. Temos pavadinimas.	Vadovų pareigų santrumpos pagal aprašo 4 punktą

IV SKYRIUS

TEISĖS AKTŲ IR LITERATŪROS SĄRAŠAS

(Parengti pagal aprašo 12 punktą)

V SKYRIUS

PROFESINIŲ ŽINIŲ VERTINIMĄ ATLIEKANTI ORGANIZACIJA

(Parengti pagal aprašo 13 punktą)

VI SKYRIUS

PROFESINIŲ ŽINIŲ VERTINIMAS

(Parengti pagal aprašo 14 punktą)

VII SKYRIUS

PROFESINIŲ ŽINIŲ VERTINIMO PERSONALAS

(Parengti pagal aprašo 15 punktą)

VIII SKYRIUS

PROFESINIŲ ŽINIŲ VERTINIMĄ PATVIRTINANTIS DOKUMENTAS

(Parengti pagal aprašo I 16 punktą)

IX SKYRIUS

BAIGIAMOSIOS NUOSTATOS

(Parengti pagal aprašo 17 punktą)

____________

Priedo pakeitimai:

Nr. D1-224, 2022-07-11, paskelbta TAR 2022-07-12, i. k. 2022-15313

Pakeitimai:

1.

Lietuvos Respublikos aplinkos ministerija, Įsakymas

Nr. D1-224, 2022-07-11, paskelbta TAR 2022-07-12, i. k. 2022-15313

Dėl Lietuvos Respublikos aplinkos ministro 2017 m. kovo 16 d. įsakymo D1-231 „Dėl Statybos techninės veiklos pagrindinių sričių vadovų profesinių žinių vertinimo egzaminų programų rengimo metodikos aprašo patvirtinimo“ pakeitimo